RÅDETS RESOLUTION af 27. marts 1995 om ligevægt i kvinders og mænds deltagelse i beslutningstagningen (95/C 168/02)

RÅDET FOR DEN EUROPÆISKE UNION,

som tager følgende i betragtning:

Kommissionen har i sit tredje handlingsprogram på mellemlang singt om lige muligheder for kvinder og mænd (1991-1995) forpligtet sig til at udvikle fællesskabsaktioner inden for et nyt hovedområde, som vedrører kvinders deltagelse i beslutningsprocessen på alle niveauer i samfundet med det formål at forbedre deres stilling i dette samfund,

Rådet giver i sin resolution af 21. maj 1991 (1) sin støtte til tredje handlingsprograms overordnede målsætning; det opfordrer medlemsstaterne til at støtte »foranstaltninger til fremme af kvinders deltagelse i beslutningsprocessen såvel i det offentlige liv som erhvervslivet og samfundet i øvrigt«,

Rådet opfordrer arbejdsmarkedets parter til at træffe »alle nødvendige foranstaltninger til aktivt at fremme kvindernes repræsentation i de beslutningstagende organer«,

Europa-Parlamentet anmoder i sin resolution af 11. februar 1994 om kvinders deltagelse i beslutningsprocesserne medlemsstaterne om at træffe særlige foranstaltninger på dette område,

den europæiske konference af kvindelige ministre fra stater, som er medlemmer af Europa-Rådet (den 7. marts 1994 i Bruxelles), gav i sin principerklæring udtryk for vilje til at nå frem til reel ligestilling mellem mænd og kvinder i morgendagens Europa,

på den første europæiske konference om »kvinder med magt« (den 2. og 3. november 1992 i Athen) fremhævedes det blandt andet, at kvindernes underrepræsentation i beslutningstagningen forhindrer, at der tages fuldt hensyn til hele befolkningens interesser og behov,

1. BEKRÆFTER:

a) at målet om mænds og kvinders ligelige deltagelse i beslutningstagningen inden for alle områder i livet, herunder at de deles om ansvaret, er en vigtig betingelse for ligestilling mellem kvinder og mænd

b) at det er nødvendigt at gøre alt for at foranledige struktur- og holdningsændringer, som er uomgængelige, hvis kvinder og mænd reelt skal have lige adgang til de stillinger, hvor beslutningerne tages på det politiske, økonomiske, sociale og kulturelle område;

2. OPFORDRER medlemsstaterne til:

a) at fremme en ligelig deltagelse af kvinder og mænd i beslutningstagningen som et af de prioriterede mål i deres politik for ligestilling mellem kvinder og mænd og at optage dette mål i deres regeringsprogram

b) at udvikle en samlet og integreret strategi for at fremme en ligelig deltagelse af kvinder og mænd i beslutningstagningen, idet denne strategi skal omfatte følgende brede vifte af foranstaltninger, og idet der tages hensyn til, hvilke metoder der vil være de bedste i de enkelte medlemsstater, samt de valg, der her er gjort:

i) der opstilles og offentliggøres regelmæssigt talmateriale om kvinder i ledende stillinger på det politiske, økonomiske, sociale og kulturelle område, så der samles nøjagtig viden om den faktiske situation og gøres opmærksom på denne

ii) der gives incitamenter og støtte til NGO'er i almindelighed og mere specielt til grupper som aktivt arbejder hen imod dette mål i det daglige

iii) der udvikles støtte til videnskabelig forskning på dette område for at gøre det muligt at udvikle nye idéer og koncepter

iv) der udarbejdes, iværksættes og fremmes regelmæssigt oplysnings- og mobiliseringskampagner for at nære den offentlige debat og foranledige en mentalitetsændring, både i befolkningen som helhed og blandt specifikke målgrupper

v) der tilskyndes til og gives rammer for initiativer, som skaber eksempler og åbner vejen rent praktisk inden for de forskellige områder for beslutningstagning, og der udarbejdes herefter programmer med henblik på at udbrede de effektive aktioner mere generelt

vi) der udvikles en passende ramme, der om nødvendigt omfatter specifikke foranstaltninger, og som fremmer en ligelig deltagelse af kvinder og mænd i beslutningstagningen på det politiske, økonomiske, sociale og kulturelle område;

3. OPFORDRER De Europæiske Fællesskabers institutioner og organer til:

a) som arbejdsgiver og på grundlag af en opgørelse at iværksætte foranstaltninger, som fremmer en ligelig ansættelse af kvinder og mænd, og bl.a. ved forfremmelser og uddannelse at gøre det muligt at nå frem til en ligelig fordeling af de stillinger, hvor beslutningerne tages;

b) regelmæssigt at vurdere resultaterne heraf og at sørge for, at de offentliggøres;

4. OPFORDRER Kommissionen til:

a) at intensivere sit arbejde med at informere, mobilisere, tilskynde til forskning og iværksætte pilotaktioner med henblik på at foranledige en ligelig deltagelse af kvinder og mænd i beslutningstagningen

b) - i sit fjerde handlingsprogram om lige muligheder for kvinder og mænd at tage hensyn til denne resolution

- at udarbejde et udkast til henstilling, som skal forelægges Rådet, med henblik på at fremme en ligelig deltagelse af kvinder og mænd i beslutningstagningen, idet der tages hensyn til nævnte fjerde handlingsprogram

c) at sikre, ad medlemsstaterne informeres regelmæssigt om de fremskridt, som gøres på dette område;

5. OPFORDRER arbejdmarkedets parter til at intensivere deres arbejde med at sikre en ligelig deltagelse af kvinder og mænd i beslutningstagningen;

6. ERINDRER om de tidligere drøftelser og initiativer, der er taget i rådsregi for så vidt angår de temaer, der er omhandlet i denne resolution;

7. FORPLIGTER sig til regelmæssigt at drøfte temaerne i denne resolution.

(1) EFT nr. C 142 af 31. 5. 1991, s. 1.